REPUBLIKA SRBIJA

NARODNA SKUPŠTINA

Odbor za zdravlje i porodicu

18 Broj: 06-2/337-14

30. oktobar 2014. godine

B e o g r a d

ZAPISNIK

DEVETE SEDNICE ODBORAZA ZDRAVLjE I PORODICU

ODRŽANE 23. OKTOBRA 2014. GODINE

Sednica je počela u 14,00 časova.

Sednici je predsedavala saglasno članu 70. stav 2. Poslovnika Narodne skupštine

mr. dr Ljubica Mrdaković Todorović, zamenik predsednika Odbora

Sednici su prisustvovali članovi Odbora: dr Ninoslav Girić, dr Aleksandar Radojević, dr Vesna Rakonjac, dr Radoslav Jović, dr Darko Laketić, dr Milan Latković, prof. dr Dušan Milisavljević, Milena Ćorilić i dr Ljiljana Kosorić.

Sednici Odbora su prisustvovali zamenici odsutnih članova Odbora: dr Dragana Barišić (dr Predrag Mijatović), dr Jezdimir Vučetić (prof. dr Mileta Poskurica) i Mirjana Dragaš (prof. dr Slavica Đukić Dejanović).

Sednici nisu prisustvovali članovi Odbora: dr Branislav Blažić, prof. dr Milan Knežević, Elvira Kovač, Nevena Stojanović, kao ni njihovi zamenici.

Pored članova Odbora sednici je prisustvovao narodni poslanik dr Aleksandar Peranović i dr Violeta Lutovac.

Sednici su prisustvovali iz Ministarstva zdravlja državni sekretar prof. dr Berislav Vekić irukovodilac Grupe za izvršenje budžeta Nada Maslovarić; iz Ministarstvafinansija samostalni savetnice u Sektoru budžeta Olivera Ružić Poparić i Dragana Nešić; iz Republičkog fonda za zdravstveno osiguranje (RFZO) v.d. zamenik direktora Slobodan Aćimović i direktor Sektora za finansije i ugovaranje zdravstvene zaštite Milka Nikodinović.

Na predlog zamenika predsednika Odbora, većinom glasova, usvojen je sledeći:

D n e v n i r e d

1. Razmatranje Predloga zakona o izmenama i dopunama Zakona o budžetu Republike Srbije za 2014. godinu- Razdeo 25, Ministarstvo zdravlja, sa Predlogom odluke o davanju saglasnosti na Odluku o izmenama Finansijskog plana Republičkog fonda za zdravstveno osiguranje za 2014. godinu i Predlogom odluke o davanju saglasnosti na Odluku o izmenama Finansijskog plana Fonda za socijalno osiguranje vojnih osiguranika za 2014. godinu, koji je podnela Vlada (broj 400-3800/14 od 22. oktobra 2014. godine);
2. Razno.

Pre prelaska na razmatranje utvrđenog dnevnog reda, usvojen je Zapisnik 8. sednice Odbora, održane 9. oktobra 2014. godine, sa primedbom dr Ninoslava Girića da se u zapisnik unese i njegovo izlaganje na sednici.

Prva tačka dnevnog reda - **Razmatranje Predloga zakona o izmenama i dopunama Zakona o budžetu Republike Srbije za 2014. godinu- Razdeo 25, Ministarstvo zdravlja, sa Predlogom odluke o davanju saglasnosti na Odluku o izmenama Finansijskog plana Republičkog fonda za zdravstveno osiguranje za 2014. godinu i Predlogom odluke o davanju saglasnosti na Odluku o izmenama Finansijskog plana Fonda za socijalno osiguranje vojnih osiguranika za 2014. godinu**

Zamenik predsednika Odbora mr. dr Ljubica Mrdaković Todorović je podsetila na odredbe člana 173. Poslovnika Narodne skupštine, prema kojima odbori mogu da razmatraju predlog budžeta, te da shodno tome ovaj odbor razmatra budžetska sredstva opredeljena za Ministarstvo zdravlja, kao i predloge odluka fondova koji obezbeđuju finansijska sredstva za sprovođenje obaveznog zdravstvenog osiguranja. Potom je dala reč predstavnicima Ministarstva zdravlja.

Rukovodilac Grupe za izvršenje budžeta u Ministarstvu zdravlja Nada Maslovarić iznela je da se sredstva opredeljena za Ministarsto zdravlja u ovom zakonu nalaze na razdelu 25, u okviru koje su i sredstva (budžetske glave): Uprave za biomedicinu, Budžetski fond za finansiranje Crvenog krsta Srbije i Budžetski fond za lečenje oboljenja, stanja ili povreda koje se ne mogu uspešno lečiti u Republici Srbiji, sa napomenom da je ovaj poslednji fond nov i da su izvori finansiranja u te svrhe -donacije fizičkih i pravnih lica, kao i prihodi iz budžeta. Predstavljajući ostale izmene i dopune na razdelu 25, navela je sledeće:

-Ministarstvo zdravlja je za 2014. godinu, bez unošenja podataka koji se odnose na budžetske glave, novim obračunom dobilo 10 milijardi 523 miliona 143 hiljade dinara u odnosu na ranije opredeljena sredstva u iznosu od 12 milijardi 845 miliona i 300 hiljada dinara;

-Izvori finansiranja za razdeo 25 su sledeći: budžetski prihodi i rashodi; donacije od međunarodnih i domaćih organizacija; krediti od međunarodnih organizacija , kao i neki sopstveni prihodi;

-Kredit za projekat ''Razvoj zdravstva Srbije 2'', finansiran je iz Međunarodne banke za obnovu i razvoj i bio je planiran za ovu godinu, ali s obzirom da nije bio ratifikovan sporazum, Ministarstvo zdravlja nije moglo da koristi ova sredstva. Inače, Ministarstvo zdravlja zajedno sa Ministarstvom finansija donelo je odluku da se ne povećavaju rashodi po tom osnovu ukoliko se opredeljena sredstva za ovaj projekat ne iskoriste u ovoj godini, što je iznos sredstava umanjilo za 1 milijardu 295 miliona i 300 hiljada dinara u odnosu na iznos iz Zakona;

- Za projekat Evropske investicione banke ''Rekonstrukcija kliničkih centara (Beograd, Kragujevac, Niš i Novi Sad)'' opredeljen je manji iznos iz razloga što je promenjena dinamika realizacije izvođenja radova u Kliničkom centru Niš, ali i drugim centrima, te će sredstva namenjena za svrhe ovog projekta biti u planu za budžet 2015. godine;

-Za projekat Svetske banke DILS iznos je uvećan za 299 miliona i 95 hiljada dinara u Predlogu zakona iz razloga jer su dobijena sredstva od Svetske banke za ovaj program;

-Za projekat Zdravstvena zaštita lica obolelih od retkih bolesti opredeljen je veći iznos po predlogu RFZO-a, kao i za projekat Zdravstvena zaštita lica koja se smatraju osiguranicima po članu 22. stav 1. Zakona o zdravstvenom osiguranju, sa napomenom da je za ove namene opredeljen iznos sredstava uvek niži u odnosu na realne potrebe;

-Za projekat Naknade zarade u slučaju privremene sprečenosti za rad zbog bolesti ili komplikacija u vezi sa održavanjem trudnoće, ovim rebalansom budžeta je opredeljen manji iznos, jer je na osnovu podataka iz baze RFZO utvrđeno da je broj korisnika ovih sredstava manji od predviđenog u važećem zakonu;

-Dodatno finansiranje za razdeo 25 se odnosi na sledeće zahteve: obezbeđivanje zdravstvene zaštite za osiguranike po članu 22. stav 1. Zakona o zdravstvenom osiguranju; rešavanje dugova zdravstvenih ustanova zbog neisplaćenih plata stomatolozima na osnovu pravosnažnih sudksih rešenja; finansiranje minimalnih naknada ili zarada zaposlenih u zdravstvenim ustanovama na području AP Kosovo i Metohija u iznosu od 130 miliona 740 hiljada dinara, sa napomenom da Nacionalna služba za zapošljavanje nije htela da prihvati tu obavezu, te je država, odnosno resorno ministarstvo moralo da reši to pitanje; rešavanje problema dugovanja zdravstvenih ustanova za lekove i medicinski potrošni materijal preduzeću Velefarm u skladu sa Zakonom o preuzimanju obaveza zdravstvenih ustanova prema veledrogerijama po osnovu nabavke lekova i medicinskog materijala i pretvaranju tih obaveza u javni dug Republike Srbije, sa napomenom da te ustanove nisu ušle u ovu proceduru, ali je Ministarstvo ovu obavezu moralo da preuzme, te kako sredstva za ovu namenu nisu dobijena navedeni problem se teško može rešiti u ovoj godini. Na kraju izlaganja je naglasila da se budžet za razdeo 25 u ukupnom skoru nije puno promenio u odnosu na postojeći, s obzirom na to da je za neki projekat opredeljen veći a za neki manji iznos sredstava, u zavisnosti od dinamike njegove realizacije, te da je shodno tome izvršena preraspodela postojećih sredstava.

Savetnik u Sektoru budžeta Ministarstva finansija Dragana Nešić je kao razlog donošenja izmena i dopuna ovog zakona navela neophodnost sprovođenja fiskalne konsolidacije radi izbegavanja krize javnog duga, imajući u vidu da su prihodi postojećeg budžeta ostvareni na nižem nivou od inicijalno planiranog. Pomenuto umanjenje kreditnih sredstava za projekte, koji se ne mogu realizovati ove godine, kao i postojanje dugova nekih zdravstvenih ustanova prema Velefarmu i stomatolozima, ocenila je kao sistemska pitanja koja u ovom momentu nemaju pravni osnov, ali koja se na odgovarajući način moraju rešiti u narednoj godini.

Zamenik direktora RFZO Slobodan Aćimović je rekao da je Upravni odbor RFZO doneo odluku o davanju saglasnosti za izmene Finansijskog plana RFZO za 2014. godinu, te da su prema instrukcijama Ministarstva finansija ovim planom predviđeni prihodi i primanja u iznosu od 224 milijarde 774 miliona i 444 hiljada dinara. S tim u vezi, naveo je da postojeći plan prihoda i primanja iznosi 237 milijarde 294 miliona dinara. Naveo je da je zbog drastično slabije naplate doprinosa, kao efekta smanjene stope doprinosa od avgusta ove godine, smanjen i obim planiranih rashoda koje RFZO može da izvrši. U vezi sa tim, dodao je da će RFZO izvršavati ugovorne obaveze prema zdravstvenim ustanovama ako se ostvari planirani obim predviđenih prihoda od doprinosa i transfera od budžeta, uz neophodnu racionalizaciju svih troškova. Međutim, upozorio je da ukoliko RFZO ne ostvari planirane prihode od doprinosa i od transfera iz budžeta, da neće biti u toj mogućnosti da u celosti ostvari svoje ugovorne obaveze. Stoga je apelovao na Ministarstvo finansija i na Poresku upravu da pruže svoj doprinos u naplati doprinosa za obavezno zdravstveno osiguranje kako bi RFZO mogao da izvrši ugovorne obaveze prema zdravstvenim ustanovama.

Prof. dr Dušan Milisavljević kritički se osvrnuo na potez Vlade kojim je iznos od oko 300 miliona evra, na zahtev Ministarstva finansija, prebačen sa računa RFZO na račun Republičkog fonda za penzijsko i invalidsko osiguranje. Zanima ga razlog tog poteza, kao i način na koji je ovo nivelisano s obzirom da se RFZO i zdravstvo Srbije unazad nekoliko godina nalaze u veoma lošem stanju. U vezi sa pomenutim kreditima koji nisu realizovani zbog kašnjenja radova na rekonstrukciji kliničkih centara, a imajući u vidu da građani Srbije plaćaju ove penale, zatražio da se utvrdi odgovornost svih činilaca vlasti koji su imali veze sa ovim projektom. Napomenuo je da podržava uvođenje novog humanitarnog fonda u budžetu i podsetio da je u prethodnom sazivu ovaj odbor inicirao formiranje sličnog fonda, ali je uputio zamerku što nije jasno definisano za za koja oboljenja se obezbeđuju sredstva, imajući u vidu da su izjave povodom toga kontradiktorne. S tim u vezi, izrazio je nadu da je ovaj fond predviđen za lečenje onih bolesti dece koja nisu obuhvaćena važećim Pravilnikom o uslovima i načinu upućivanja osiguranih lica na lečenje u inostranstvo. Takođe je apostrofirao da lečenje retkih bolesti ne bi smelo da zavisi od ovog fonda i njegovog humanitarnog aspekta, jer ta oboljenja moraju da imaju obezbeđen stalni izvor prihoda iz RFZO. Imajući u vidu da novi budžetski fond zavisi od humanitarnih uplata građana i institucija, zanima ga da li je predviđeno da država uplaćuje mesečne rate za ovu namenu, kao i sa koje budžetske pozicije bi se uplaćivale te rate.

Savetnik u Sektoru budžeta Ministarstva finansija Dragana Nešić je u vezi sa prebacivanjem pomenute sume sredstava sa računa RFZO na račun RFPIO, rekla da je to učinjeno u cilju optimizacije transfera sredstava iz budžeta, u skladu sa Zakonom o izmenama i dopuna Zakona o doprinosima za obavezno socijalno osiguranje, koji je stupio na snagu avgusta ove godine.

Nakon završene rasprave, Odbor je odlučio većinom glasova (12 glasova za, jedan glas protiv od 13 prisutnih) da prihvati Predlog zakona o izmenama i dopunama Zakona o budžetu Republike Srbije za 2014. godinu- Razdeo 25, Ministarstvo zdravlja, sa pripadajućim Odlukama, i na osnovu člana 173. stav 1. Poslovnika Narodne skupštine podneo je izveštaj Odboru za finansije, republički budžet i kontrolu trošenja javnih sredstava koji glasi :

''Odbor za zdravlje i porodicu je u skladu sa članom 173. stav 2. Poslovnika Narodne skupštine olučio da predloži Odboru za finansije, republički budžet i kontrolu trošenja javnih sredstava **da prihvati** Predlog zakona o izmenama i dopunama Zakona o budžetu Republike Srbije za 2014. godinu- Razdeo 25, Ministarstvo zdravlja, sa Predlogom odluke o davanju saglasnosti na Odluku o izmenama Finansijskog plana Republičkog fonda za zdravstveno osiguranje za 2014. godinu i Predlogom odluke o davanju saglasnosti na Odluku o izmenama Finansijskog plana Fonda za socijalno osiguranje vojnih osiguranika za 2014. godinu, koji je podnela Vlada (broj 400-3800/14 od 22. oktobra 2014. godine).''

Druga tačka dnevnog reda – **Razno**

Prof. dr Dušan Milisavljević je imajući u vidu aktuelnu temu ebole, predložio da u cilju informisanja narodnih poslanika i građana, na nekoj od narednih sednica Ministarstvo zdravlja upozna Odbor sa merama koje preduzima. Naglasio je značaj pravovremenog obaveštavanja građana od strane relevantnih zdravstvenih institucija o načinu širenja ove bolesti koja se ne prenosi vazduhom a u cilju smanjenja panike među ljudima. Takođe, ukazao je i na potrebu edukacije lekara i drugih zdravstvenih radnika u klinikama za infektivne bolesti o načinu rukovanja zaštitnom opremom u slučaju suočavanja sa ovim virusom. Podsetio je na postojanje ovog virusa i u ranijim godinama koji se nije toliko širio s obzirom na slabiji razvoj nekadašnjeg transporta.

Državni sekretar u Ministarstvu zdravlja dr Berislav Vekić zahvalio se na prethodno iznetoj sugestiji s obzirom da je resorno ministarstvo povodom ove bolesti preduzelo niz aktivnosti sa kojima treba da budu upoznati narodni poslanici i građani. U vezi sa tim rekao je da će narednih dana biti izvedena simulacija pojave ebole, kako bi se utvrdilo na koji način funkcioniše lečenje te bolesti u našoj praksi.

Povodom ove tačke dnevnog reda nije bilo više predloga ni diskusije.

Sednica je završena u 15,00 časova.

SEKRETAR PREDSEDNIK

Božana Vojinović Prof. dr Slavica Đukić Dejanović

.

.